Førde Handball styrereferat 1.11.22
Styremøte halde i Hafstad Idrettspark tysdag 1. november 2022.
Til stades: Rune Øksenberg, Merethe Solheim Klakegg, Ingvill Hafstad, Randi Bekken, Øyvind Fougli Vraalsen Halvard Seljesæther, Kjell Arvid Stølen.
Sak 1. Økonomi. Merethe orienterte om rekneskapen for september, som viser eit underskot på vel 292.000 kr. Men på andre sida får vi eit overskot på ca 353.000 kr på Extra Førde Cup, og i tillegg kjem snart medlemskontingent pluss 350.000 kr frå Sparebanken Vest. Så situasjonen er ikkje dramatisk, men heller ingen dans på roser, sa Rune. Vi må vere kostnadsmedvitne. Det vart elles opplyst at spelarar på 2. divisjonslaget jobbar dugnad med servering på Sunnfjord Hotell.
Sak 2. Status aldersbestemte lag. Øyvind orienterte om at det går fint på jentesida, der vi har fått ein del nye spelarar. På gutesida er det litt verre. G8 har berre to spelarar, der er samarbeid med G7 eller G9 aktuelt. G13-laget er trekt frå serien pga for få spelarar. Vi prøvde lenge å få fylt opp, men har ikkje lukkast. Øyvind nemnde også at enkelte lag er misnøgde med treningstidene.
Sak 3. Status K2. Rune orienterte om at laget har slite med nokre skadeproblem, men at det er i ferd med å rette seg. Etter sju kampar står laget med fire poeng. Trenarane seier at laget er i ferd med å sette seg. Målet for sesongen er å stabilisere seg på eit høgare nivå og unngå nedrykksstrid. Det blir og satsa på samarbeid med K4, slik at dei som får lite speletid på K2, kan få kamptrening der.
Sak 4. Filming av kampar – ny samarbeidsaktør. Avtalen som var om filming av kampar i Førdehuset er sagt opp. Ny aktuell samarbeidspartner er My Game, som Norges Idrettsforbund har inngått avtale med, og som dei tilrår. Dette vil ikkje påføre oss kostnader, derimot inntekter frå kampane som blir streama. Berre bane 1 i Førdehuset er aktuell. Det blir sett opp plakatar i hallen, slik at folk som ikkje vil bli filma, kan unngå det. Styret vedtok samrøystes å inngå avtale med My Game.
Sak 5. Treningsavgift for barn til styremedlemmer, trenarar og oppmenn. Det vart samrøystes vedteke at styremedlemmer, pluss trenarar og oppmenn i aldersbestemte klassar skal sleppe å betale treningsavgift for inntil to barn kvar.
Sak 6. Herrekampen Dale-Førde. Rune og Øyvind orienterte om ein episode i 5. divisjonskampen mellom Dale og Førde i Askvollhallen sist søndag. Der vart dommarane i sluttminutta utsett for reaksjonar frå Dale-spelarar og publikum som våre spelarar ikkje syntest noko om. Dommarane har skrive rapport til NHF Region Vest om saka. Rune presiserte at dette er ei sak mellom dommarane og Dale, og at Førde Handball ikkje er ein del av dette. Firda har vore i kontakt med Rune om saka, som vi ikkje vil kommentere utad. Dersom andre enn Rune får spørsmål om saka frå media, skal dei vise til han.
Sak 7. Orientering om dommaransvarleg. Terje Holvik har teke på seg å vere dommaransvarleg for Førde Handball. Det set vi stor pris på. Holvik er ein erfaren dommar. Vi vil lage ein presentasjon av han på heimesida vår og fb.

Diverse saker: 
- Erfaringsplan  Extra Førde Cup. Merethe har kontroll på denne. Vi bør starte planlegginga av 2023-cupen alt i januar. Semje om at Extra Førde Cup 2023 skal avviklast 25.-27. august.
· Møtereferat: Semje om at referata frå styremøta skal leggast ut på heimesida/fb.
· Øyvind spurde om K4 kan få ein frilisens, for å kunne bruke ekstra spelar i kampar der dei treng det. Styret er samd i at det kan gjerast.
· Samarbeid med Jølster og Gaular i aldersbestemt handball? Semje om å invitere dei til eit møte.

